Planne vorder om land van gryslys te verwyderPres. Cyril Ramaphosa antwoord vrae in die nasionale raad van provinsies (Foto: Elmond Jiyane/GCIS) Pres. Cyril Ramaphosa is vol verwagting dat die land teen volgende jaar van die Internasionale Finansiële Aksietaakmag (FATF) se gryslys verwyder sal word. Hy het in reaksie op ŉ vraag van die DA in die nasionale raad van provinsies gesê die aksieplan van sy kabinet hou grootliks verband met die doeltreffendheid van owerhede om die rits elemente te implementeer teen geldwassery en om die finansiering van terrorisme hok te slaan. “Sedert die resultate van die wedersydse evaluering wat in 2021 gepubliseer is, het ons groot vordering gemaak om aandag te gee aan die geïdentifiseerde tekortkominge. Van die 67 aanbevole aksies wat uit die wedersydse evaluering spruit, het ons aan almal behalwe agt strategiese tekortkominge suksesvol aandag gegee.” Dit sluit in beduidende swakhede in die land se wetlike raamwerk, deur die inwerkingstelling van wysigings aan wette oor teen-geldwassery en die bekamping van terrorismefinansiering. Pres. Cyril Ramaphosa antwoord vrae in die nasionale raad van provinsies (Foto: Elmond Jiyane/GCIS) “Die kabinet het ŉ interdepartementele komitee aangestel om met die werk voort te gaan om seker te maak dat die land alle tekorte takel.” Die komitee ondersteun die betrokke owerhede om, onder andere, ŉ toename te demonstreer in die ondersoek en vervolging van ernstige en ingewikkelde geldwassery en terrorismefinansiering, ŉ toename in versoeke vir gesamentlike regsbystand aan ander lande, ŉ toename in die gebruik van finansiële intelligensie deur wetstoepassers en die doeltreffende implementering van geteikende finansiële sanksies. “Tyd is nodig om verbeterings te wys op die tekortkominge,” het die president gesê. “Die land het na raming minstens ses maande nodig om te wys of die onlangse wysigings, wat in Desember 2022 deur die parlement goedgekeur is, doeltreffend is.”